P. Hrušovský, podpredseda NR SR: (2002-11-12):
Ľ. Lintner, poslanec: Vážený pán predseda, vážený pán premiér, vážení prítomní členovia vlády, vážená Národná rada. Keď som uplynulý týždeň vnímal mediálne vystúpenia našich kolegov z opozície k programovému vyhláseniu, svoje hodnotenia sumarizovali predovšetkým v prívlastkoch: „Vládny program je málo konkrétny, je to príliš všeobecný dokument, program je málo razantný.“ Predseda strany Smer pán poslanec Fico to v jednom vystúpení klincoval slovami, že: „ide o všeobecný výkvet rôznych vyjadrení, v ktorom nejde o nič podstatného“. Nuž uznávam, že v tomto programovom vyhlásení nenájde ani pozorný čitateľ žiadne konkrétne číslo miery nezamestnanosti v horizonte roka, dvoch, či konca volebného obdobia. Pýtam sa však, čo je lepšie. Predkladať bombastické ambície, vyslovovať neuskutočniteľné predsavzatia alebo radšej vysloviť jednoznačné odhodlanie popasovať sa s najzložitejšími problémami. Treba si uvedomiť, že konkrétnosť nespočíva v uvedení niekoľkých čísel, ale je tu evidentne snaha povedať ľuďom, čo ich skutočne čaká. Namiesto rôznych prívlastkov, ktorými sa častuje predložený vládny program, by bolo korektnejšie povedať, že ani opozičné subjekty by nemali iné varianty vládneho programu, pretože skutkový stav ekonomiky na Slovensku je taký, aký je. A dalo ba sa ďalších pár minút rozprávať, ktorá z vlád od roku 1993 má na tom aký podiel. Oceňujem na tomto programe práve ten moment, že nemá snahu dívať sa dozadu, ale vo viacerých pasážach má tendenciu pozrieť sa pravde do očí a napriek tejto trpkej pravde je evidentné vidieť snahu urobiť konečne konkrétne kroky, predovšetkým v sociálnej oblasti, v rezorte zdravotníctva aj školstva. Mnohé z toho už mohli postupne robiť aj predchádzajúce vlády. Mohli, ale, žiaľ, neurobili, o to výraznejšie je táto vláda postavená pred nutnosť urobenia nevyhnutných reformných riešení. Tu chcem oceniť konštruktívne námety, ktoré odzneli vo vystúpeniach pánov poslancov Fica a Mečiara. Nechcem vôbec vyvracať argumenty kolegov z opozície, že mnohé z opatrení pocítia na svojich pleciach občania. Ak však chceme byť konečne zodpovední voči generácii našich detí, jednoducho sa riešenia už nedajú posúvať pred sebou. Ako spomínala moja predrečníčka pani podpredsedníčka Martináková, tomuto vládnemu programu sa vyčíta nekonkrétnosť. Neviem však, či kritici, ktorí používajú pri hodnotení programu spomínaný prívlastok, čítali pozorne pasáže, ktoré sa týkajú rezortu zdravotníctva, rezortu sociálnych vecí alebo rezortu školstva. V každej z týchto oblastí sú totiž veľmi konkrétne pomenované veci, ktoré sa majú uskutočniť. Či nie je konkrétnosťou, že zákon o liečebnom poriadku bude definovať rozsah a obsah zdravotných výkonov, liekov a zdravotníckych pomôcok poskytovaných na základe povinného zdravotného poistenia? Pýtam sa, dá sa splnenie tohto vládneho predsavzatia skontrolovať? Myslím si, že áno. Dá sa jednoznačne skontrolovať predsavzatie vlády, že pripraví nový právny predpis o zdravotnom poistení, ktorý v nadväznosti na zákon o zdravotnej starostlivosti a Liečebný poriadok zavedie dva typy zdravotného poistenia, po prvé povinné zdravotné poistenie založené na princípe solidárnosti, ktoré budú vykonávať zdravotné poisťovne na základe povolenia vydaného regulačným orgánom bez limitácie počtu poistencov, s prísnou kontrolou solventnosti. Na jeho základe sa bude financovať takzvaný solidárny balík, ktorého súčasťou bude aj financovanie siete rýchlej zdravotnej pomoci. A po druhé, doplnkové zdravotné poistenie v alternatíve s priamou úhradou nákladov za poskytnutú zdravotnú starostlivosť, ktoré budú vykonávať poisťovne na základe povolenia vydaného regulačným orgánom. Na jeho základe sa bude financovať zdravotná starostlivosť nad rámec takzvaného solidárneho balíka. To sú citáty z vyhlásenia vlády v oblasti zdravotníctva. Nemám z nich pocit nekonkrétnosti, naopak, dá sa veľmi hladko skontrolovať naplnenie tohto predsavzatia. Krátka poznámka pánu poslancovi Mečiarovi, ktorý vo svojom vystúpení kriticky hodnotil aj pripravovanú reformu zdravotníctva. Mal som možnosť počas uplynulého roku s pánom doktorom Zajacom stráviť doslova v teréne viacero hodín. A boli to diskusie s odbornou verejnosťou a boli to aj diskusie s odbornou verejnosťou, ktorá sa hlási k HZDS. Iste, všetko závisí od ľudí, ktorí budú napĺňať možnosti, ktoré otvára pripravovaná legislatíva. A ľudia môžu reforme pomôcť, ale môžu ju aj ponížiť. Riešenia sú však nutné. A pán poslanec Ševc. Cieľ reformy je dospieť k stavu, ktorý bude na prospech pacienta, občana. Podobne je to s vládnym programom v sociálnej oblasti. Program veľmi konkrétne pomenúva, ako bude perspektívne vyzerať to, čo je v tejto oblasti na financie najnáročnejšie, a to dôchodkový systém. Doterajším vládam chýbala odvaha začať tieto kroky, pritom súčasná vláda predstupuje s ambíciou od základov zmeniť dôchodkový systém. Programové vyhlásenie, a netreba tieto pasáže hľadať s lupou, veľmi konkrétne pomenúva spôsob, ako vláda zreformuje systém práceneschopnosti a zníži s tým súvisiace odvody. V programe sa dá bez problému nájsť veľmi konkrétny záväzok výrazne sflexibilniť Zákonník práce. Je tu prísľub predložiť zákon o kolektívnom vyjednávaní. Je tu jednoznačné predsavzatie o novom zákone o zamestnanosti. A práve v týchto opatreniach treba vidieť perspektívu zníženia nezamestnanosti. Vo vládnom programe v oblasti školstva sú konkrétne vymenované predstavy o efektívnejšom využívaní existujúcich finančných prostriedkov. Určite si všetci uvedomujeme, že na ceste od ministerstva cez príslušné regionálne orgány štátnej správy sa finančné prostriedky určené na vzdelanie, podivne strácali. V programe vlády je konkrétne predsavzatie stanoviť zákonom motivačný systém, viaczdrojové financovanie škôl, bez zbytočných medzičlánkov, prerozdeľovania, s ťažiskom smerom k vzdelávacím poukazom. Domnievam sa, že splnenie tohto vládneho predsavzatia sa bude dať veľmi dobre po skončení funkčného obdobia skontrolovať. Mohol by som takto vo vládnom programe postupovať ďalej a pripomínať ďalšie konkrétne kroky. A tak prívlastok nekonkrétnosti tomuto vládnemu programu neobstojí. Často sa o tomto vládnom zoskupení hovorí ako o vláde kontinuity. Poslanci Aliancie nového občana vysoko oceňujú dôveru občanov, ktorá posunula náš politický subjekt k možnosti prebrať patričný podiel zodpovednosti na vládnutí. Tú kontinuitu vidíme v tom, že politické strany, ktoré boli vo vláde aj v predchádzajúcom volebnom období a dostali od voličov šancu pokračovať, pripravili v zahraničnopolitickej oblasti pôdu, aby Slovensko dostalo pozvánku na vstup do Severoatlantickej aliancie. Poslanci Aliancie nového občana svojím podielom na novej vláde spomínaný predpoklad len potvrdili. Chcem na tomto mieste oceniť, že aj v dvoch najsilnejších opozičných subjektoch HZDS a Smer zaznievajú slová o podpore integračného smerovania. Určite však nechceme vidieť kontinuitu tohto vládneho zoskupenia v aspektoch, ktoré sme s výraznou razanciou aj v Aliancii nového občana v predchádzajúcom roku kritizovali. Boli by sme radi, keby naši koaliční partneri nepochopili úspešnosť vo voľbách ako odobrenie správania sa v celej šírke politických postojov. Aliancia nového občana nebude vytvárať kontinuitu s podozrievaniami z klientelizmu a korupcie, nechceme vytvárať kontinuitu s obdobím škodlivých kompromisov. V tomto prípade vidíme úspešnosť výsledkov vo voľbách pre našich koaličných partnerov ako možnosť druhej šance. Aby táto šanca nebola premárnená, chceme prebrať svoj diel zodpovednosti. Chcem pred snemovňou v mene poslaneckého klubu Aliancie nového občana veľmi zodpovedne vyhlásiť, že nie je pre nás jednoduché dvíhať ruky za novely zákonov, ktoré zasahujú do sociálnej oblasti. V tomto prípade sa ocitávame v špecifickej pozícii, keď sme schvaľovanie zákonov, ktoré zaťažovali oblasť verejných financií, pred voľbami kritizovali. Na druhej strane kvitujeme povolebný postoj našich koaličných partnerov, že uznali chybné kroky a vláda príde do parlamentu s rozpočtom, ktorý reálne zohľadňuje stav ekonomiky. A hoci odborári sa rozhodli nepočkať nieže tradičných sto dní, ale po predložení vládneho programu ani desať a už chcú vyjadriť nesúhlas, poslanci Aliancie nového občana vyslovia vláde dôveru s vierou, že ich hlas otvorí tejto vláde priestor do obdobia, ktoré budeme môcť na konci označiť ako úspešné, hoci v týchto dňoch, a treba si to priznať, je to obdobie kritické. Ak pán poslanec Fico spomenul paralelu s novembrovými dňami roku 1989 a od toho času uplynulo trinásť rokov, trinástka sa považuje za nešťastné číslo, tak chcem len na záver poznamenať, že verím, že trinástka uzatvára obdobie, ku ktorému sme mali kritické výhrady a začína sa obdobie, ktoré bude obsahovať pozitívne prvky. A nejde o otočenie azimutu, pán Fico, je to nastavenie azimutu reálnej skutočnosti. Ďakujem pekne. (Potlesk.)